سيند: د بلدياتي انتخاباتو په مهال د تشدد په پېښو کې دوه کسان وژل شوي
د پاکستان په سيند صوبه کې پرون د اتوار/ يکشنبې په ورځ [26 جون] ترسره شوو بلدياتي انتخاباتو کې د تشدد په پېښو کې لږ تر لږه دوه کسان وژل شوي او څو نور ژوبل شوي دي.
کراچۍ — په سيند صوبه کې نزدې شږ کاله وروسته بلدياتي انتخابات کيږي چې پرون يې په لومړي پړاو کې د صوبې په څلور ډويژنو [14 ضلعو] کې انتخابات ترسره شوي دي. د مطبوعاتو راپورونه ترمخه د تشدد پېښې په کندکوټ او د سکهر په پنوعاقل ښار کې رامنځته شوي دي، او په پنو عاقل کې يو تن وژل شوی دی. په داخلي سيند کې د بلدياتي انتخاباتو په مهال د پيپلز پارټۍ او جمعيت علما اسلام ف ګوند او د نورو ګوندونو د غړو ترمنځ د نښتو د پېښو خبرونه مخې ته راغلي دي. په ټنډو ادم خان ضلع کې د تحریک انصاف ګوند غړو دعوه کړې د پي ټي ايي د کانديد ورور وژل شوی دی. په کشمور ضلع او ځينې نورو ځايونو کې هم د تشدد د پېښو رامنځته کېدو خبرونه مخې ته راغلي دي. د پرونو انتخاباتو په مهال د کلکو امنیتي ګامونو دعوې شوې او د پوليسو سره رېنجرز ځواک هم په ځای کړی شوی وو. په صوبه کې په بېلابيلو ځايونو کې د سياسي ګوندونو غړو د درغلۍ تورونه هم لګولي دي. په صوبه کې په پرونو ترسره شوو انتخاباتو کې تراوسه پورې د مخې ته راغلو غېر سرکاري غېر ختمي نتيجو ترمخه زیاتې څوکۍ په صوبه کې واکمنه ګوند پيپلز پارټۍ ګټلي دي. له دې وړاندې د سيند صوبې په مرکزي ښار کراچۍ کې د قومي اسمبلۍ په حلقه اېن اې 240 باندې ضمني انتخابات شوي وو او په دغو انتخاباتو کې هم د تشدد په پېښو کې یو تن وژل شوی او څور نور ژوبل شوي وو. د الېکشن کمېشن ترمخه په سيند صوبه کې د بلدیاتي انتخاباتو دوېم پړاو په 24م جولايۍ ټاکل شوی دی، په کراچۍ، حېدر اباد او ټهټه ډوېژن کې به په دوېم پړاو انتخابات ترسره کیږي.